**Renaldo Lopes da Cruz**, coñecido simplemente como **Renaldo**, nado o 19 de marzo de 1970 en Cotegipe (Baía), é un exfutbolista brasileiro, que xogaba como dianteiro. Militou en 24 clubs, a gran maioría deles brasileiros, e destacou especialmente no Atlético Mineiro e no Paraná. Fóra do seu país xogou tamén en España, onde vestiu as camisetas do Deportivo da Coruña, Las Palmas, Lleida e Extremadura, e en Corea do Sur, nas filas do FC Seoul.

Traxectoria
-----------

Comezou a súa carreira futbolística no Gama en 1990, e tras pasar brevemente polo Guará, recalou no Atlético Paranaense. No Campionato Paranaense de 1992 acabou como o segundo máximo goleador do torneo, con 12 goles, dous menos que o artilleiro Saulo.

En 1993 fichou polo Atlético Mineiro, club no que viviu a súa mellor etapa deportiva, a pesar de tardar máis dun ano en conseguir o seu primeiro gol. En 1995 os seus goles guiaron o equipo de Belo Horizonte á conquista do Campionato Mineiro, do que Renaldo foi o máximo anotador, con 13 tantos, e ao ano seguinte proclamouse máximo goleador do Campionato Brasileiro, empatado a 16 dianas co xogador do Grêmio Paulo Nunes. As súas actuacións no Mineirão abríronlle as portas da selección brasileira e do fútbol europeo, ao que chegou en 1996 como nova fichaxe do Deportivo da Coruña, que pagou 360 millóns de pesetas polo seu traspaso.

Chegou á Coruña en outubro de 1996 para asinar contrato co Deportivo, e tras ser preguntado polos xornalistas polas súas calidades, definiuse a si mesmo como unha "mestura entre Ronaldo e Bebeto". A continuación regresou a Minas Xerais, onde continuou xogando ata o final da tempada. Deixou o Atlético Mineiro cun balance de 183 partidos e 79 goles, sete deles conseguidos no chamado "Clásico Mineiro" contra o Cruzeiro.

Incorporouse ao Deportivo da Coruña a finais de decembro de 1996 e no club galego coincidiu cos seus compatriotas Rivaldo, Donato, Mauro Silva e Flávio Conceição. Debutou na Primeira División o 4 de xaneiro de 1997, fronte ao FC Barcelona en Riazor, sendo aliñado por Toshack como titular. Marcou o seu primeiro gol coa camiseta braquiazul dúas semanas despois, na vitoria por 2-0 sobre o Sevilla na Copa do Rei.

Na xornada 23 de liga, anotou un dos dous goles coruñeses no empate a dous do derbi contra o Celta de Vigo en Riazor e un mes despois fixo dous goles diante do Oviedo. Con todo, o seu rendemento non estivo á altura das expectativas creadas, ao que se sumaron os seus problemas persoais: cando chegou ao Deportivo deixou no Brasil ao seu fillo gravemente enfermo, e aínda que o rapaz se recuperou, Renaldo sufriu en poucas semanas as mortes de súa nai primeiro e seu pai despois, este último despois de varias semanas en coma. Pechou a tempada cun total de 27 partidos e 6 goles.

En agosto foi cedido ao Corinthians, co que disputou o Campionato Brasileiro de 1997, xogando 11 partidos e marcando un gol ante o América de Natal. Disputou tamén a Copa do Brasil de 1998, pero apenas contou coa confianza do entón adestrador *alvinegro* Vanderlei Luxemburgo.

Para a tempada 1998/99 o Deportivo cedeuno ao Las Palmas, da Segunda División, onde recuperou as súas habilidades goleadoras, convertendo 13 tantos en 36 partidos. A súa cesión estendeuse á campaña 1999/00, na que ás ordes de Sergije Krešić, o equipo canario se proclamou campión de Segunda, logrando o ascenso á Primeira División.

Ao remate da tempada deixou as Illas Canarias e estivo varios meses sen equipo, aínda que tiña contrato en vigor co Deportivo, que non contaba con el. Adestrouse co Inter de Limeira e en xaneiro de 2001 chegou a un acordo co Deportivo para rescindir o seu contrato e asinar como novo xogador do Lleida. Marcou 8 goles en 17 partidos, pero foi insuficiente para salvar o equipo do descenso a Segunda B. Na seguinte tempada xogou no Extremadura, co que tamén acabou descendendo á terceira categoría.

En 2002 deixou o fútbol español e regresou ao Brasil, pasando primeiramente polo América Mineiro e o Atlético Mineiro. Na tempada 2003 viviu o seu último gran momento como futbolista, cando vestindo a camisola do Paraná anotou 30 goles no Campionato Brasileiro, sendo o segundo máximo goleador da competición, cunha diana menos que Dimba, do Goiás.

Palmarés
--------

Atlético Mineiro
* **Campionato Mineiro (1):** 1995.

Las Palmas
* **Segunda División (1):** 1999/00.

Véxase tamén
------------

### Ligazóns externas

* Datos do xogador en bdfutbol.com *(en castelán)*

|  |  |
| --- | --- |
| Control de autoridades | 
* Wd: Q494599
* BDFutbol: 2318
* NFT: 16494
* Transfermarkt: 253469

 |







1. 1 2  "Renaldo". *atletico.com.br* (en portugués). Consultado o 24 de outubro de 2023.
2. 1 2  Simões, Alexandre (4 de xullo de 2023). "A história de Renaldo, um dos ídolos do Atlético confirmados no Lendas do Galo" (en portugués). Consultado o 24 de outubro de 2023.
3. ↑  "La maldición del ariete". *La Voz de Galicia* (en castelán). 20 de marzo de 1998. p. 54.
4. ↑  "«Me batiré con Ronaldo»". *La Voz de Galicia* (en castelán). 22 de outubro de 1996. p. 53.
5. ↑  "Deportivo da Coruña 0-1 FC Barcelona 1997". *BDFutbol* (en castelán). Consultado o 24 de outubro de 2023.
6. ↑  Díaz, Pablo (12 de setembro de 2012). "Los peores fichajes de la Liga (V): Renaldo también estaba triste". *Marca* (en castelán). Consultado o 25 de outubro de 2023.
7. ↑  "Luxemburgo inclui metade dos corintianos em lista de dispensa" (en portugués). 8 de xaneiro de 1998. Consultado o 25 de outubro de 2023.
8. ↑  "Se cumplen 20 años del 5ª ascenso a Primera" (en castelán). 20 de maio de 2020. Consultado o 25 de outubro de 2023.
9. ↑  "El Lleida ficha al exdeportivista Renaldo". *La Voz de Galicia* (en castelán). 11 de xaneiro de 2001. p. 34.
10. ↑  "Brazil 2003 Championship - First Level (Série A)". *rsssfbrasil.com* (en inglés). Arquivado dende o orixinal o 26 de xaneiro de 2009. Consultado o 25 de outubro de 2023.